(Rapport Uffiċjali u Rivedut)

Laqgħa Nru 16

It-Tlieta, 28 ta' Jannar, 2014

Stampat fl-Uffiċċju tal-Iskrivan

Prezz €2.50

Laqgħa Nru 16

It-Tlieta, 28 ta' Jannar, 2014

Il-Kumitat iltaqa' fil-Palazz, il-Belt Valletta, fis-6.42 p.m.

Il-Minuti tal-Laqgħa Nru. 15 li saret l-Erbgħa, 11 ta' Diċembru 2013 ġew konfermati.

Vjolenza Domestika – DISKUSSJONI MAL-KUMMISSARJU TAL-PULIZIJA

THE CHAIRPERSON: L-ewwelnett nixtieq nirringrazzjak Sur Kummissarju talli għoġbok tilqa' l-istedina tagħna sabiex tiġi f'dan il-Kumitat.

Bħalma taf aħna qegħdin niddiskutu l-kwestjoni tal-vjolenza domestika mil-lat tal-istituzzjonijiet Maltin u kif dawn jitrattaw lill-vittmi.

Just biex nagħtik overview ta' dak li ddiskutejna s'issa; kellna hawnhekk vittmi li ġew minn shelters u minn entitajiet oħra u kollha tawna overview ta' dawk li jaħsbu li huma l-loopholes jew il-problemi li hemm f'dawn l-istituzzjonijiet.

Ovvjament ma kenitx l-ewwel darba li ssemmiet il-Pulizija f'dan il-Kumitat.

Ir-raġuni bażika għalfejn tissemma' il-Pulizija hija ovvjament minħabba l-fatt li l-Pulizija hija the first point of contact ta' ħafna nies li jgħaddu minn vjolenza domestika.

Kien hemm min qalilna affarijiet pożittivi u kien hemm min qalilna affarijiet inqas pożittivi fuq il-Pulizija.

Għalhekk bix-xieraq li tkun hawnhekk inti ħalli tirrispondi għal ċerti mistoqsijiet li għandu dan il-Kumitat.

Sfortunatament illum għandi kumitat ieħor u għalhekk mhux se jkun possibbli għalija li nippresjedi dan il-Kumitat.

Madankollu jekk nispiċċa kmieni nibqa' ġejja hawnhekk.

U għalhekk illum se jippresjedi minfloki l-Onor.

Mela nistgħu ngħaddu minnufih għas-suġġett tal-lum.

L-Onor.

ROBERT CUTAJAR: Qabel nibdew xtaqt nagħmel punt ta' kjarifika peress li fl-aħħar laqgħa jiena kont skużat u minfloki kellha tattendi l-Onor.

Madankollu nqalgħet xi laqgħa oħra dak il-ħin u lanqas l-Onor.

Jien ma nafx jekk l-Onor.

Marthese Portelli kienux preżenti għal din il-laqgħa però jien kont skużat.

Fil-fatt konna informajna wkoll lil-Ispeaker li kienet se tattendi minfloki l-Onor.

Issa nieħdu nota ta' dan li għadek kif għedtilna.

Sur Kummissarju nirringrazzjak tal-preżenza tiegħek.

Kif qaltlek iċ-Chairperson, aħna xtaqnik li tiġi hawnhekk biex bħala l-leader tal-Korp tal-Pulizija, tagħtina l-veduti u l-ħsebijiet tiegħek fuq din l-issue.

Aħna nemmnu li intom għandkom rwol importanti fis-soċjetà tagħna u għalhekk xtaqnik li tagħtina l-veduti tiegħek ħalli l-jigsaw puzzle tkun tista' tingħalaq aħjar.

Nerġa' nirringrazzjak talli sibt il-ħin biex tingħaqad magħna.

IL-KUMMISSARJU TAL-PULIZIJA (Is-Sur Peter Paul Zammit): Il-kwestjoni tal-vjolenza domestika mhijiex xi fenomenu ġdid imma sfortunatament ilha fis-soċjetà umana kważi kważi sa mill-bidu nett tal-ħolqien tagħha.

Sfortunatament dan huwa aġir ta' nuqqas ta' komprensjoni minn parti jew oħra u li sfortunatament tispiċċa f'diversi forom ta' vjolenza.

Fil-fatt din ma tkunx biss vjolenza fiżika imma tista' tkun ukoll vjolenza mentali, fejn il-partijiet konċernati - again din mhijiex kwestjoni li tolqot biss lill-miżżewġin imma tista' tkun ukoll intra-familjari - jispiċċaw jixtiequ d-deni lill-parti l-oħra.

Sfortunatament fis-soċjetà tagħna dan il-fenomenu, minbarra li forsi laħaq livelli għoljin, laħaq ukoll ċerta kwalità, fejn il-kumplament tas-soċjetà qiegħda tiddisassoċja ruħha minnu għal raġunijiet ovvji.

F'dan il-kuntest jidħol id-dritt tas-soċjetà li tħares lilha nnifisha minn din it-tip ta' vjolenza u l-obbligu tas-soċjetà li tgħin lill-partijiet konċernati sabiex isibu s-soluzzjoni u fejn hemm bżonn tippunixxi lil min għamel il-ħażin.

Fil-parti l-kbira tal-każijiet il-Pulizija jkunu fil-forefront għax kif ingħad tajjeb aħna nkunu l-ewwel post ta' refuġju għal dawn in-nies li jkunu qegħdin isofru minn din il-vjolenza.

L-informazzjoni kif kienet - nerġa' ngħid kif kienet għaliex il-forma tinbidel – normalment il-persuna tmur fl-eqreb għassa u tagħmel ir-rapport.

Issa llum, bil-mezzi ta' telekomunikazzjoni li għandna, fosthom il-mobajl, dak li jkun jista' jaqbad u jċempel l-għassa u jitlob għall-għajnuna b'mod immedjat, jiġifieri jkun għadu lanqas biss ħareġ mid-dar jew mill-post fejn ikun qiegħed isofri minn dik il-vjolenza.

Għalhekk filwaqt li l-Pulizija qed tkun mgħarrfa aħjar, f'ċirkostanzi partikolari l-Pulizija tkun qiegħda tidħol fid-dar tal-persuna kważi kważi waqt li jkun qed iseħħ l-att ta' vjolenza.

Din hija l-esperjenza tan-nies tiegħi fil-control room li jirrispondu n-numri tal-emerġenza, fejn ikollhom jisimgħu dak li jkun għaddej fid-dar f'dawk iċ-ċirkostanzi partikolari waqt tkun għaddejja l-vjolenza domestika.

U minħabba kif inhi s-sistema dawn it-telefonati jkunu rrekordjati u kellna każijiet fejn ġew ukoll esebiti fil-Qorti.

Il-problema mhijiex sempliċement fil-fatt li waslet l-informazzjoni imma fil-mod ta' kif se tirrispondi għaliha, x'għajnuna se tagħti u x'azzjoni se tittieħed min-naħa tal-Pulizija.

Hemm kwestjonijiet li ħarġu ċari f'ċerti sitwazzjonijiet ta' nuqqas ta' preparament ta' tagħlim lill-pulizija li jkunu front liners għax ikunu qed jirrispondu dawn it-telefonati.

Hawnhekk qed infittxu u nħarsu lejn tagħlim speċjalizzat.

Kellna wkoll laqgħat ma' min jieħu ħsieb il-Helpline 179 peress li dawn sfortunatament ma joperawx bit-24/7 bħalna l-Pulizija u f'ċerti każijiet ma nkunux nistgħu ngħaddu t-telefonati lil min jista' jagħti l-assistenza neċessarja dak il-ħin u allura, ħafna drabi jkollna naraw kif se nirrimdjaw aħna l-Pulizija.

Għalhekk qed nipprovaw nersqu lejn xulxin biex ċertu tagħlim speċjalizzat, bħal pereżempju kif se tirrispondi, x'għajnuna se tagħti, xi jkun rikjest minnek u x'informazzjoni tintalab, inkunu iktar prattiċi u idonei biex nassistu lil min qed jitlob dik l-għajnuna.

Fit-tieni lok l-operat tal-Pulizija jkun jeħtieġlu li jmur fuq il-post, speċjalment fejn ikollok każijiet ripetuti u każijiet ta' vjolenza fiżika, u iktar u iktar fejn ikollok involuti l-minuri jew b'xi mod jew ieħor ikunu soġġetti għal din il-vjolenza domestika.

Fil-każ tal-minuri l-emendi li kienu daħlu fis-sena 2000 jagħtu lok lill-Pulizija sabiex jagħmlu anke arrest ħalli jipproteġu lil dawk li huma l-aktar vulnerabbli.

U f'dawn iċ-ċirkostanzi l-liġi ssemmi l-minuri u l-azzjoni tal-Pulizija f'dawn il-każi trid tkun immedjata.

Għal darb'oħra bi sfortuna ngħid li ħafna mill-Pulizija mhumiex attrezzati psikoloġikament u lanqas b'mezzi oħra sabiex jagħtu dik il-kura neċessarja, tant li ħafna drabi jkollhom jaqgħu fuq l-esperjenzi personali sabiex jattwaw dak il-bżonn li jkun għaddej.

Qed ngħid dan b'uġigħ ta' qalb għax il-kwestjoni mhijiex xi ħaġa li tista' tiġi riżolta malajr peress li dan it-tip ta' taħriġ mhuwiex komunament available u lanqas mhu xi ħaġa li tista' ssir ta' malajr.

Fil-fatt dan it-taħriġ jirrikjedi ċertu ammont ta' ħin, speċjalment sabiex tħarreġ lil madwar 2,000 pulizija li hemm fil-Korp.

Tgħiduli l-Korp kollu għandu bżonn it-taħriġ?

Iva l-Korp kollu għaliex ir-responsabilità qiegħda fuq kull pulizija għax il-liġi ma tiddistingwix minn pulizija li qiegħed f'xi sezzjoni partikolari għal pulizija li qiegħed f'xi sezzjoni oħra.

Mela jekk inti qiegħed stazzjonat fis-sezzjoni ta' kontra d-droga, jekk tara kontravenzjoni mhux sejjer ma tagħtix kasha.

Il-pulizija huwa pulizija 24 siegħa kuljum, sebat ijiem fil-ġimgħa, 52 ġimgħa fis-sena u kull ħażin li jiltaqa' miegħu huwa obbligat li jirreaġixxi għalih.

Barra minn hekk, dawn it-tip ta' istanzi ta' vjolenza domestika minn natura tagħhom ma jagħmlux distinzjoni la bejn il-pulizija, la meta jseħħu u lanqas fejn u f'liema ċirkostanza jseħħu.

U allura jiena nħoss li kull pulizija għandu jkollu l-informazzjoni u l-għodda bażika sabiex ikun kapaċi jitratta din it-tip ta' inċidenza.

U qed ngħid inċidenza għax l-aktar ħaġa importanti f'dan l-istadju hija s-salvagwardja tal-vittmi għax huma proprju l-aktar nies li għandhom bżonn tal-assistenza f'dawn il-każijiet.

Ħafna drabi l-vittma f'dan il-każ jkollha bżonn l-għajnuna mmedjata u li l-aggressur jiġi b'xi mod allontanat.

U għalkemm l-arrest huwa wieħed mill-iktar għodod b'saħħithom li tingħata l-Pulizija sabiex tneħħi l-persuna konċernata mill-post, din mhijiex l-għodda propizja għax it-terminu tiegħu huwa qasir ferm u fil-mument li l-persuna terġa' tiġi liberata, din se terġa' tmur lura fl-istess sitwazzjoni.

Pajjiżi oħra ssorvolaw din is-sitwazzjoni billi korpi kostitwiti, Pulizija jew ġudikatura ngħataw id-dritt legali sabiex jinforzaw b'mod immedjat l-ordni ta' tneħħija.

Ovvjament dan isir wara li jkun hemm investigazzjoni preliminari u immedjata fuq il-każ li jkun seħħ.

L-isfortuna hi li s-sistema ġudizzjarja tagħna ddum ħafna sabiex każijiet bħal dawn jitilgħu quddiemha, kemm fil-kamp kriminali u sfortunatament iktar u iktar fil-kamp ċivili.

Sfortunatament hemm diversi raġunijiet li huma marbutin mal-mod ta' kif aħna mdorrijin nesegwixxu l-ordnijiet tal-Qorti u l-proċedura hija kemm xejn twila, għandek in-neċessità tan-notifika, in-nuqqas ta' korrettezza tan-notifika u ħafna rqaqat u intriċċi li ħafna drabi jinsabu fil-proċeduri, li bi ftit konoxxenza tal-proċeduri l-aggressur jew l-aggressura jsibuha faċli li jtawwlu l-proċess u f'dan l-istadju jibqgħu fil-libertà li jkomplu jipperpetraw tali vjolenza.

F'dawn iċ-ċirkostanzi l-Pulizija jkollha tieħu ċerti azzjonijiet, li kultant ikunu wkoll drastiċi, fis-sens li l-persuna kkonċernata titressaq b'arrest quddiem il-Qorti.

Il-proċedura ta' arrest quddiem il-Qorti fil-każijiet li ex-natura huma sommarji, jeħtieġu l-immedjatezza tax-xhieda fil-Qorti u hawnhekk insibu ruħna - ħafna drabi - sprovvisti mix-xhieda neċessarja billi l-vittma tkun rat kif għamlet biex taħrab dik it-tip ta' aggressjoni.

Għalkemm il-Pulizija għandha l-faċilità merament legali sabiex tassisti lil dawn in-nies, fattwali m'hemmx din il-possibilità, m'hemmx safe house f'idejn il-Pulizija u m'hemmx mezzi biex neħduhom f'xi post partikolari, anke minħabba l-fatt li l-ftit postijiet li normalment joffru l-kura huma limitati u jkunu diġa' fully booked bin-nies.

Għalhekk ikun diffiċli ħafna għalihom li jaċċettaw persuni oħra.

Kellna każ ta' tliet itfal li ma stajniex insibulhom post alternattiv ħalli nbiegħduhom minn sitwazzjoni ta' periklu mill-ġenituri tagħhom stess għax il-postijiet kienu kollha mimlijin!

L-unika alternattiva kienet dik li nifirduhom.

Hawnhekk qed nitkellmu fuq tliet itfal li l-età tagħhom kienet ta' sitt snin, tmien snin u għaxar snin.

U once li tifridhom minn xulxin, wara l-inċidenti li kienu sofrew, il-parir psikjatriku kien li se noħolqulhom trawma akbar u li dan ma kienx il-mod ta' kif għandhom jiġu trattati.

Il-każijiet ta' vjolenza domestika, bil-komplikazzjonijiet tagħhom, f'soċjetà iktar konoxxenti ta' dawn il-fatti, naħseb li għandhom jiġu trattati, anke legalment, bi struttura iktar propizja lejn in-natura sensittiva tagħhom u lejn il-bżonn tal-immedjatezza tal-azzjoni aktar milli l-bżonn li min għamel il-ħażin jiġi punit b'xi mod sever.

Anzi mill-esperjenza li għandi f'dan il-kamp inħoss li aktar ikun propizju - anke għall-istess soċjetà - li l-ordnijiet ta' kura u l-ordnijiet tal-allontanament li huma diġa' eżistenti jingħataw aktar saħħa, mhux biss legali imma anke fil-prattika billi jkun hemm is-servizzi neċessarji biex il-persuni li jkollhom dawn il-problemi jirċievu l-għajnuna li għandhom bżonn.

U hawnhekk qiegħed nirriferi għaż-żewġ naħat; min-naħa biex il-vittma ma tibqax taħt il-madmad u l-biża' li ġiet maħkuma minnha u min-naħa l-oħra biex min qiegħed jagħmel il-ħażin jagħraf il-ħażin tiegħu u jieqaf minn dak li qed jagħmel.

Inħoss li r-riabilitazzjoni f'dan il-każ, anke għas-soċjetà stess, ikollha l-ikbar benefiċċju, ħafna iżjed milli persuna tintbagħat il-ħabs, fejn anke l-istigma tal-ħabs toħloq problemi ulterjuri għall-istess familja.

Din hija ftit mill-esperjenza personali f'dan il-kamp u l-kontribut partikolari tiegħi b'mod ġeneriku lejn dak li l-Korp tal-Pulizija jixtieq li jara li nimxu 'l quddiem f'dan il-kamp.

THE DEPUTY CHAIRPERSON: Grazzi.

Ħalli nieħdu round mistoqsijiet mingħand il-Membri.

L-Onor.

MARTHESE PORTELLI: L-ewwelnett xtaqt nirringrazzja lill-Kummissarju talli għoġbu jiltaqa' magħna llejla.

Jiena xtaqt nitkellem ftit abbażi ta' dak li smajna mingħand diversi persuni li ġew ikellmuna hawnhekk.

L-ewwelnett nirreġistra u ngħid li l-Kummissarju m'għandux dubju li l-Korp tal-Pulizija as a whole jagħmel dmiru u jagħmlu tajjeb imma nixtieq niġbed l-attenzjoni għal xi punti li stqarrew diversi persuni li ġew ikellmuna meta bdejna nitrattaw dan is-suġġett tal-vjolenza domestika.

Dawn it-tfajliet ġew jitkellmu magħna fuq l-esperjenzi tagħhom u spjegaw li meta mara tmur tirrapporta fuq vjolenza domestika, din f'ċerti każijiet tittieħed - m'inix qiegħda ngħid dan across the board – b'mod leġġer.

Kellna rakkont mingħand waħda mit-tfajliet fejn din speċifikament irrakkontat il-każ tagħha u qalet li meta marret tirrapporta x'ġara, il-pulizija li kien in charge dakinhar litteralment ma tax kas ta' dak li kienet qiegħda tgħidlu!

Mill-banda l-oħra l-irġiel iħossu li meta jirrapportaw każ ta' vjolenza domestika l-Pulizija aktar tieħu azzjoni konkreta.

Ovvjament kien hemm ukoll nisa li qalu li meta ċemplu fl-għases konċernati sabu l-għajnuna kollha neċessarja mingħand il-pulizija li sabu stazzjonati dakinhar.

Jiena nixtieq naraw x'jista' isir sabiex in-nuqqas ta' pulizija partikolari ma jirriflettix ikrah fuq ix-xogħol tajjeb li jkunu qegħdin jagħmlu l-pulizija l-oħra.

Kien hemm ukoll punt ieħor li ġie mqajjem minn diversi persuni li ltqajna magħhom, fejn dawn qalu li meta l-perpetrator ikun pulizija, aktar ikun diffiċli sabiex jittieħdu passi kontrih.

X'nistgħu nagħmlu biex dan jiġi salvagwardjat?

THE DEPUTY CHAIRPERSON: Grazzi.

Il-Kummissarju.

IL-KUMMISSARJU TAL-PULIZIJA: Naqbel mal-Onor.

Portelli għaliex dawn iż-żewġ sitwazzjonijiet sfortunatament jeżistu.

Mill-konoxxenza tiegħi kemm mill-Korp u kemm fl-erba' snin li għamilt fil-prattika privata kelli esperjenzi personali ta' dawn iż-żewġ istanzi partikolari.

Sfortunatament il-mentalità mażokistika - ta' macho jew għidilha li trid - ta' ċerti rġiel hija xi ħaġa li teżisti across the board fis-soċjetà Maltija.

U l-pulizija m'huma xejn inqas minn rappreżentazzjoni tal-Korp li ġejjin minn kull aspett, minn kull raħal, minn kull grad u minn kull tip ta' familja.

L-isfortuna hi li iva, dawn se nsibuhom u mhuwiex faċli li wieħed jirregolarizza din is-sitwazzjoni.

Kif diġa' indikajt fid-diskors qasir tiegħi, sfortunatament sabiex tneħħi dan it-tip ta' aġir tirrikjedi li jkollok training partikolari u li jkollok sforz intensiv, speċjalment minn dawk il-persuni li għandhom din it-tip ta' mentalità li għax huma rġiel, allura għandhom xi ħaġa partikolari u ma jqisux li n-nisa huma ugwali għalihom fil-kamp tal-ħajja ta' kuljum.

Kif indikajna tajjeb ukoll, hemm oħrajn li sfortunatament ma tantx jinstemgħu u ngħid li hemm ħafna iktar li jagħtu l-għajnuna meħtieġa u jagħmlu dak kollu neċessarju għal raġuni waħda partikolari; li l-maġġor parti tal-pulizija fl-opinjoni tiegħi huma korretti u jħarsu lejn il-vittma bħala parti mill-familja tagħhom.

U dik hija r-raġuni għaliex il-pulizija huwa pulizija, li hu qiegħed hemm biex jgħin lil dawk li huma fil-bżonn.

Bħalma t-tabib imur għand il-marid u ma jmurx jinvista lil min hu b'saħħtu, hekk ukoll il-pulizija qiegħed hemmhekk għal min l-aktar li għandu bżonn.

Sfortunatament fit-tieni każ hemm pulizija li anke huma jaqgħu fl-istess żball.

F'dan il-każ id-diffikultà hija wkoll waħda kbira sabiex jitmexxew l-affarijiet u dan jiġri bħal meta bniedem jargumenta ma' membru ta' familja oħra u tispiċċa familja kontra familja.

Fil-Pulizija nista' ngħid li hemm dan l-esprit de corp - u hawnhek se nkun ċar - imma internament jistmerr lil dak li għamel il-ħażin filwaqt li esternament jipprova jipproteġih.

Sabiex din is-sitwazzjoni tiġi sorvolata hemm żewġ proċeduri partikolari li jiena nħobb u nitlob li jiġu wżati.

Fil-fatt jista' isir ir-rapport formali u li biex isir dan m'għandekx għalfejn tmur l-għassa għax tista' tpoġġi bilqiegħda u tikteb l-ittra inti stess u ġġib, jekk trid, complaint form u tgħaddiha.

Għal dawk li kapaċi jużaw l-internet hemm l-OPRES, l-online reporting system tal-pulizija, li permezz tagħha huwa faċli ħafna sabiex tagħmel ir-rapport tiegħek u jittieħdu l-azzjonijiet neċessarji.

Jiena nara medja ta' żewġ rapporti kuljum li jidħlu permezz ta' dan il-mezz elettroniku u li jindikaw xi nuqqas ta' pulizija, li jista' ikun wieħed partikolari jew inkella ġeneriku.

U ġieli jkunu wkoll talbiet għall-preżenza tal-pulizija f'ċerti sitwazzjonijiet jew li l-pulizija tintervjeni minħabba xi illegalità li tkun qiegħda tiġi kommessa x'imkien bil-moħbi.

Dawn mhumiex affarijiet ġodda u qegħdin hemm u jintużaw frekwentament.

Forsi nistgħu nilħqu aktar il-pubbliku, kif fil-fatt jidher li qed nagħmlu permezz tal-facebook, fejn min juża' il-facebook ikun jista' jiġi indirizzat għall-OPRES fuq l-istess sistema ħalli b'hekk ikun jista' jagħmel ir-rapport.

Fil-każ ta' rapporti fuq pulizija li jkunu perpetrators, dawk ir-rapporti jgħaddu kollha għand l-internal affairs li issa ġiet imsaħħa biż-żieda ta' żewġ maġġuri u spettur kemm ilni hemmhekk jien.

Dawn qed jieħdu ħsieb dawn in-nuqqasijiet, fejn minbarra li jagħmlu ħsara lill-pulizija, jagħmlu wkoll ħsara lis-soċjetà in ġenerali.

THE DEPUTY CHAIRPERSON: Grazzi.

L-Onor.

CLAUDETTE BUTTIGIEG: Ħalli mmur lura għal dak li għedt inti fil-bidu Sur Kummissarju, meta bdejt tgħid li kważi kważi l-problema tat-taħriġ hija waħda abbundanti għax trid tħarreġ mal-2,000 pulizija.

In the meantime tista' forsi tispjegalna xi pjanijiet għandek - nafu li ma jistax ikun li dan tagħmlu f'radda ta' salib – biex isiru xi tip ta' taħriġ bħalissa għal xi units speċjalizzati li diġa' jeżistu fil-Korp?

Tista' tagħtina l-punto di vista tiegħek f'dan ir-rigward?

Se nkompli daqsxejn ukoll fuq dak li qalet l-Onor.

Marthese Portelli meta semmiet ix-xhieda tan-nies li ġew hawnhekk quddiemna.

Fil-fatt hawnhekk smajna b'każ partikolari fejn il-vittma qaltilna li l-aggressur kien ħabib sew mal-pulizija u waqt li hi kienet qiegħda tagħti x-xhieda tagħha nnotat li l-pulizija mar jiftaħ it-tieqa.

Hi ħasbet li għamel hekk biex tidħol l-arja imma fil-fatt dan fetaħ it-tieqa biex l-aggressur ikun jista' jisma' dak li qed jingħad minn taħt it-tieqa!

U dawn l-istejjer jixxukkjawni.

Bħalma qalet tajjeb ħafna hi wkoll, lanqas irrid nitfa' lill-pulizija kollha fl-istess keffa.

Jiena nħobb nagħti l-eżempju li meta fil-karriera tiegħi ġejt bżonn il-pulizija, sija fil-ħidma tiegħi biex inkun nista' nagħti messaġġ pożittiv permezz tax-xandir u sija fuq livell personali, qatt ma sibt problemi ta' dan it-tip.

Din norbotha ma' dak li għedt ftit ilu meta għedt li n-nies jistgħu kważi kważi jmorru online u jagħmlu r-rapport tagħhom.

Imma meta jkollok dik it-trawma daqshekk kbira fuqek naħseb li l-inqas ħaġa li tgħaddilek minn moħħok hi li tpoġġi bilqiegħda u tagħmel rapport.

Uħud mill-vittmi li ġew hawnhekk qalulna li l-pulizija kitbulhom ir-rapport fuq biċċa karta u li kienu ċerti li wara li telqu 'l barra, dik il-karta ntremiet għax lanqas biss kienet karta uffiċjali!

Jiġifieri l-vittmi – almenu dawk li ġew quddiemna hawnhekk u naħseb li nistgħu ngħiduha across the board – kellhom dan is-sens ta' sfiduċja fil-pulizija u naħseb li din hija ħasra kbira.

Jiena meta qrajt fuq dan is-suġġett – u jidher li dan huwa fenomenu internazzjonali – sibt li miegħu hemm marbut dak is-sens ta' omertà, anke minn min qed jisma' bil-vjolenza għaddejja u mill-ġirien, li qisu kulħadd joqgħod lura għax ma jkunx irid jinvolvi ruħu f'dawk l-affarijiet.

Għalhekk nixtieq nisma' minn għandek x'inhuma l-opinjonijiet tiegħek fuq kif se jimxi 'l quddiem il-Korp tal-Pulizija taħt it-tmexxija tiegħek.

IS-SUR PETER PAUL ZAMMIT: Il-problema tat-taħriġ żviluppat f'dawn l-aħħar snin għal diversi raġunijiet li mhux ta' min jidħol fihom hawnhekk, l-importanti li naraw x'se jsir 'il quddiem.

L-iktar ħaġa importanti mhux li tipprepara l-lectures imma li jkollok fejn tagħtihom.

L-isfortuna tal-Korp tal-Pulizija hi li għal żmien konsiderevoli l-Korp kien mingħajr post adattat sabiex isiru dawn il-lectures.

Wara li l-Pulizija kellha tirrilaxxa l-fond ta' Sant'Iermu u ngħata bidu għall-akkademja l-ġdida f'Awwissu tal-2012, konna għadna ħafna lura fil-kostruzzjoni tal-akkademja sa Mejju tal-2013.

Temporanjament konna qegħdin fl-ex skola Umberto Colosso, li teknikament kien bini dikjarat perikoluż imma li kienet qiegħda ssir xorta waħda.

Il-bżonn ta' taħriġ speċjalizzat ilu ħafna jinħass f'dan il-kamp u għal diversi raġunijiet jidher li ma sarx sforz mid-diversi entitajiet konċernati sabiex naslu għal tagħlim speċjalizzat fil-kamp.

Għalkemm nista' ngħid li fil-kors tad-dħul tar-rekluti hemm bejn erba' u tmien sigħat ta' taħriġ fuq awareness tas-sitwazzjoni, ovvjament dan mhuwiex biżżejjed.

Hemm bżonn ta' tagħlim iktar sod sabiex tikkumbatti din it-tip ta' realtà.

L-intenzjoni hi li jiġu msaħħa s-social studies u kif għandek tirreaġixxi f'dawn it-tip ta' inċidenzi.

Dan l-istudju se jiġi msaħħaħ mhux biss għar-rekluti li fi ftit ġimgħat oħra se jibdew fl-akkademja l-ġdida imma se jingħata wkoll bħala parti integrali minn ad hoc courses li se jiġu mwaqqfa sabiex iħarsu lejn sitwazzjoni legalistika partikolari.

Dawn se jkunu korsijiet ta' ġimagħtejn, fejn se ndaħħlu lill-pulizija kollha for one or two weeks training u fi żmien sena nkunu għaddejna l-Korp kollu.

Hemm diversi tipi ta' korsijiet li se jsiru u fil-frattemp qed isiru wkoll questionnaires sabiex naraw il-feel fid-distrett għax dak huwa l-iktar post li jkun hemm primary physical contact ma' dawn in-nies u allura biex naraw x'se jsir.

Fi ftit ġimgħat għandha titqassam questionnaire partikolari biex wieħed iħares lejn dan is-suġġett.

L-isfortuna fin-nuqqas tal-pulizija wieħed irid iħares lejha b'mod ħolistiku u jrid jagħmel il-parti tiegħu sabiex dan in-nuqqas mill-pulizija jiġi eradikat kemm jista' ikun malajr.

Il-problema tar-rapport hija verament problema apparenti, u għalkemm bi tbissima ngħid li l-karta li nkitbet fuqha r-rapport titqatta', dan ma jfissirx li se tkun the end of the story.

Issa għalfejn qed ngħid hekk?

Qed ngħid hekk għax illum, morna lejn paperless office u allura r-rapport mhuwiex dik il-karta imma dan jidħol b'mod elettroniku fuq is-sistema tal-PEERS.

Li jiġri hu li ħafna min-nies huma mdorrijin bis-sistema l-antika, fejn inti tidħol tagħmel ir-rapport li jitniżżel fuq ktieb li konna ngħidulu l-commissioner's occurers book jew l-istation diary u dak kien ir-rough format tar-rapport.

CLAUDETTE BUTTIGIEG: Jiena naħseb li l-vittmi ħadd mhu jispjegalhom dan il-punt li qed issemmi u allura, jekk jien nara lil xi ħadd iħarbex fuq biċċa karta, li inti stess għadek kemm għedt li probabilment tintrema', u rightly so la qed tiġi mdaħħla fis-sistema elettronika, imma lill-vittma trid tgħidilha li bħalissa qed tniżżel ir-rapport tagħha fuq il-karta imma mbagħad l-informazzjoni se tniżżilha fis-sistema elettronika.

U mhux tagħtiha l-impressjoni li l-ewwel biċċa karta li ġiet f'idejk użajtha u li qisu ejja ħa mmorru.

Qed tifhmu l-punt tiegħi?

IL-KUMMISSARJU TAL-PULIZIJA: Hekk hu u hemmhekk naqbel miegħek għax mhux x'tagħmel jgħodd imma kif tagħmlu.

U dan huwa l-punt kardinali li jien inħobb nippriedkah ħafna mal-pulizija għax lill-pubbliku trid tagħtih is-sodisfazzjon neċessarju ta' dak li tkun qed tagħmel.

Dan huwa wkoll wieħed mill-modi ta' kif tiġbor dik il-fiduċja li inti għandek bżonn mill-parti l-oħra.

Sfortunatament l-għases tagħna huma antiki ħafna u għadhom kif inbnew oriġinarjament.

Fil-fatt dawn l-għases ma bnewx biex iservu għal dan il-għan imma ħafna minnhom kienu djar antiki li fi żmenijiet 'il bogħod ħafna ttieħdu għal dawn l-għanijiet.

Huma biss ftit dawk li ġew modernizzati biex is-servizz tal-pulizija jingħata bl-iktar mod konfidenzjali u bl-iktar mod apert.

Fis-sistema li tiġi mħaddma fid-Dipartiment tal-Investigazzjoni Kriminali dak li jkun qed jingħad jiddaħħal dak il-ħin stess fuq il-kompjuter u quddiem il-persuna li tkun qiegħda tagħti l-informazzjoni.

Imma d-Dipartiment tas-CID inbena apposta u allura kien hemm diġa' l-ħsebijiet li jkun hemm dan l-apparat teknoloġiku.

L-għases fid-distretti huma kmamar, ħafna drabi djar żgħar li ġew rekwiżizzjonati għall-għanijiet tal-Pulizija.

Bdejna nagħmlu riċerka fuq kull għassa – imma jonqos ftit xogħol mhux ħażin għax kull għassa għandha l-kostruzzjoni partikolari tagħha - sabiex tinħoloq dik il-kamra għall-kwiet fejn dak li jkun, bil-kalma kollha jkun jista' jidħol hemmhekk biex jagħmel ir-rapport tiegħu.

Il-confidence room hija ta' importanza kbira sabiex il-pubbliku jħossu komdu jgħid dak kollu li għandu jgħid mingħajr ma jkun hemm xi istanzi ta' xi tieqa miftuħa ħalli xi ħadd jissemma' dak li jkun qed jingħad kif ġie indikat li sar f'dak il-każ li ssemma'.

Dan huwa parti mix-xogħol ta' refurbishment li għaddej bħalissa imma f'sens ta' ideoloġija u fuq kif għandha tkun l-għassa.

Imbagħad qegħdin immorru l-għases u qegħdin nerġgħu nduruhom biex naraw nistgħux noħolqu dan l-ambjent partikolari.

Illum m'għadux iż-żmien li tidħol l-għassa u ssib desk għoli li trid tgħawweġ għonqok biex tara lis-surġent jew lill-kuntistabbli, qisu xi god almighty li se jagħtik is-soluzzjoni.

Illum irridu mmorru lejn soċjetà li nħarsu wiċċ imb'wiċċ lejn xulxin u nitkellmu b'mod apert biex dak li jkun iħossu komdu jagħmel l-affarijiet.

THE DEPUTY CHAIRPERSON: Grazzi.

L-Onor.

ROBERT CUTAJAR: Sur Kummissarju, jiena ningħaqad mal-kumplament ta' sħabi sabiex nirringrazzjak tal-preżenza tiegħek kif ukoll tal-preżentazzjoni li għamiltilna llum.

U proprju xtaqt nieħu ftit punti minn dak li għedtilna.

Forsi se nkun qed nirrepeti xi ħsebijiet li diġa' ġew imnissla fuq din il-mejda imma jkun tajjeb li wieħed jerġa' jelenkahom mill-ġdid.

Prattikament issa ilna madwar tmien xhur niddiskutu s-suġġett tal-vjolenza domestika f'dan il-kumitat partikolari u naħseb li hija x-xewqa ta' kull wieħed u waħda minna hawnhekk li meta nippreżentaw dan ir-rapport quddiem il-Plenarja, verament ikollu xi ħaġa konkreta għax jekk ma joħroġ xejn mill-ħin li għamilna hawnhekk, allura nkunu fallejna fil-ħsieb tagħna u nkunu ħlejna numru ta' xhur li stajna wżajna biex niddiskutu affarijiet oħra fuq l-aġenda tagħna.

Madankollu nemmen li nistgħu nagħtu kontribut.

Issa se nibda mill-ewwel bl-aħħar parti ta' dak li għandu x'jaqsam mar-rapport.

Nixtieq inkun naf jekk wasalx iż-żmien li n-nies li jagħmlu r-rapporti tagħhom quddiem il-Pulizija, ikunux jistgħu jingħataw kopja ta' dak ir-rapport wara li dan jiddaħħal fis-sistema u b'hekk inżidu l-fiduċja fil-Pulizija għax bil-mod biex tibni l-fiduċja filwaqt li huwa faċli biex titlifha.

U naħseb li l-pulizija, kif qegħdin naqblu madwar din il-mejda, jilgħab rwol importanti f'din l-istorja.

Anke rigward dak il-punt li semmejt inti Sur Kummissarju, il-fatt li vittma daħlet fl-għassa u forsi sabet nies oħra qed jistennew hemmhekk u kulħadd qiegħed jismagħha titkellem mal-pulizija, ma tantx huwa xenerju idoneu.

U għalhekk wieħed hemmhekk irid jifhem x'inhuma l-issues ta' dan ix-xenarju partikolari tal-vjolenza domestika, li tajjeb li jkun hemm spazju apposta biex min qed iressaq ir-rapport iħossu f'post sigur biex jitkellem.

Rigward it-taħriġ irrid ngħid li l-edukazzjoni u t-taħriġ huma parti mis-suċċess u nemmen ukoll – issa qed ngħid hekk mhux biex nikkontesta l-kumment tiegħek Sur Kummissarju – li sakemm m'hemmx post fl-għases tal-pulizija biex isiru l-korsijiet, illum wieħed jista' imur f'lukanda jew f'entitajiet oħra tal-Gvern, fosthom fis-swali li jeżistu f'diversi komunitajiet f'pajjiżna u jagħmel hemmhekk dawn il-korsijiet.

Hawnhekk norbot suġġett għażiż ħafna għalija u qed nirriferi għall-kunsilli lokali.

Jiena ġej minn ħames snin esperjenza ta' sindku f'lokalità partikolari u niftakar li l-pulizija, spettur jew supretendent, huma obbligati li b'mod regolari jkollhom laqgħat mal-kunsilli lokali.

U din hija xi ħaġa li esperjenzajtha personalment u nista' ngħid li ħdimna tajjeb ħafna fil-lokalità tiegħi.

Imma forsi għad m'hemmx dak l-aċċenn anke mal-istaff tal-kunsilli u mal-kunsilliera nfushom sabiex jinħoloq dan il-kuntatt.

Anke fuq issues ta' droga jkun hemm laqgħat regolari, però dan il-unit speċjalizzat, li forsi jista' permezz tiegħek Sur Kummissarju, li fid-distrett ikun hemm persuni li jingħataw it-taħriġ meħtieġ - forsi wieħed ikun jista' jidentifika gruppi żgħar minn kull distrett - biex ikun jista' jitwassal dan il-ħsieb.

Nagħlaq fuq l-issue tal-PR.

Bil-Malti ngħidu li l-għajta hija nofs il-bejgħ u allura nixtieq inkun naf jekk wasalx iż-żmien li l-Korp tal-Pulizija – forsi tgħidli li l-vot tagħkom huwa wieħed limitat - jkollu vot apposta.

Intom toħorġu wkoll magazine u li dan forsi aktar jinteressa lill-membri tal-Korp imma forsi wasal iż-żmien li fuq it-televiżjoni lokali u anke fuq il-ġurnali jkun hemm vot allokat sabiex tibagħtu messaġġi fuq suġġetti partikolari, bħal dan is-suġġett tal-vjolenza domestika li qegħdin niddiskutu bħalissa, li għalkemm mhijiex xi ħaġa li tolqot lill-poplu Malti kollu, żgur li din ir-realtà qiegħda tikber b'rata allarmanti.

B'hekk forsi l-vittmi jħossuhom aktar sikuri li l-pulizija verament qegħdin jagħtu l-kontribut tagħhom biex noħolqu aktar kuxjenza u viżibilità, li l-pulizija qegħdin hemmhekk biex inti tmur b'sens ta' fiduċja u tagħmel ir-rapport tiegħek.

THE DEPUTY CHAIRPERSON: Grazzi.

Il-Kummissarju.

IL-KUMMISSARJU TAL-PULIZIJA: Ħalli nibda bl-aħħar kumment ħalli wieħed ikun jista' jiċċara aktar din is-sitwazzjoni partikolari.

Indikajt li l-istatistika tikber b'mod allarmanti imma jekk wieħed joqgħod fuq l-istatistika, jiddispjaċini ngħid li jkun qiegħed jiżbalja jekk ma jagħtix każ tal-mod kif inġabret tali statistika, għalfejn inġabret, min ġabarha u jekk hijiex realistika li tħares lejn dak li verament qiegħed iseħħ.

Ir-rapporti qed jiżdiedu - jekk dan huwiex allarmanti jew le wieħed jiddeċiedi wara - għal żewġ raġunijiet partikolari; raġuni minnhom hija minħabba l-fatt li l-Pulizija hija iktar konoxxenti tas-sitwazzjoni u allura qiegħda tieħu ħsieb tagħmel aktar dak li hemm bżonn li jsir.

Min-naħa l-oħra s-soċjetà qiegħda ssir aktar aware tad-drittijiet tagħha u allura aktar qiegħda tirrapporta dawn il-każijiet.

Hawnhekk għandek żewġ influssi partikolari li jisplodu l-istatistika 'l fuq.

Fl-opinjoni tiegħi dan ma jfissirx li l-vjolenza domestika per se qiegħda tisplodi 'l fuq.

Li qiegħed jisplodi huwa l-awareness tas-soċjetà fuq din il-problema u allura l-vittma qiegħda toħroġ aktar biex tagħmel ir-rapporti.

Il-Pulizija qiegħda tkun iktar receptive u minflok tarmi l-karta u ma tagħmel xejn, qiegħda ddaħħal ir-rapport u hekk l-istatistika awtomatikament tiżdied u tiżdied b'mod allarmanti.

Din mhijiex xi logħba tal-istatistika imma huwa fatt magħruf fl-istatistika li meta tesponi sitwazzjoni partikolari pubblikament, speċjalment tramite l-media, inti se jkollok rush ta' rapporti fuq dik l-istess sitwazzjoni.

Il-klassika kienet meta kien hemm il-ħsara b'mod aċċidentali n-naħa tal-Cottonera minħabba li kien hemm xi spray u xi xogħol allegatament difettuż fix-Shipyard.

F'dak il-każ sploda r-reat ta' ħsara involontarja, fejn kien hemm madwar 1,000 u ma nafx kemm-il każ f'salt wieħed!

Imma dan kien inċident wieħed li laqat lil ħafna nies.

Issa x'se ngħidulu; rapport wieħed jew 1,000 rapport fuq inċident wieħed?

L-istatistika wieħed irid iħares lejha b'mod iktar dedikat u b'iktar studju partikolari.

F'dak li huwa public relations huwa importanti mmens li l-media taħdem mal-Pulizija.

Jekk il-media ma taħdimx mal-Pulizija se jkollna sitwazzjoni fejn it-tajjeb tal-press se jiżvinta fix-xejn u daqshekk ieħor se jiżvinta fix-xejn it-tajjeb tal-Pulizija.

F'dan il-kuntest jiena - li forsi jien magħruf li m'inix konformi ma' dak li jkun għaddej normali - bdejt billi ħriġt idejja għall-media u stedinthom għandi, iltqajt magħhom, iddiskutejt magħhom u bdejna sensiela ta' laqgħat sabiex ngħinu lil xulxin f'dan il-proċess, speċjalment fejn ikun hemm bżonn li nqajmu xi tip ta' awareness.

Aktar minn hekk ifformolajt unit ġdid, il-Video Unit fi ħdan is-CMRU (Community & Media Relations Unit), fejn dawn bdew sensiela ta' clips qosra dwar ix-xogħol tal-Pulizija.

Fiż-żmien ta' qabel il-Milied immirajna lejn it-texting u l-alkoħol waqt is-sewqan u l-kummenti kienu favorevoli ħafna.

Anke x-shares u l-likes li kien hemm għalija kienu sors ta' aspirazzjoni, tant li tlabt lill-istess unit sabiex jibqgħu jiżviluppaw ċertu tagħlim tramite short videos.

L-istess facebook link tagħna hija wkoll marbuta ma' diversi video clips li saru minn pulizija barranin u li effettivament jirrelataw mal-vjolenza domestika.

Hemm minnhom ta' qsim il-qalb u hemm warning attached magħhom fejn jgħid li l-kontenut tal-video huwa wiehed b'saħħtu.

Dan se jwassal sabiex aktar nies joħorġu fil-beraħ u jirrapportaw il-każ taghhom u ovvjament se jwassal sabiex ikun hemm statistika ikbar.

L-istatistika li nixtieq nara jien hija l-istatistika tal-clearing up rate, xi ħaġa li sfortunatament is-sistemi tagħna llum mhumiex geared għaliha.

U bdejna naħdmu fuqha ghax finalment inti mhux kemm irċevejt rapporti jgħodd imma kemm solvejt u x'kien il-każ u l-eżitu ta' dik is-sitwazzjoni.

Hemmhekk qed naħdmu biex ma nimxux biss fuq il-parametri tas-sentenzi tal-Qorti imma anke fuq azzjonijiet neċessarji biex ngħinu b'mod partikolari lill-vittma għax ħafna drabi l-clearing up rate mhijiex sempliċement għax ressaqt persuna quddiem il-Qorti imma għax il-vittma tkun ingħatat l-għajnuna li jkollha bżonn.

F'dawk li huma l-kunsilli lokali, kif għedt tajjeb inti hemm l-obbligu legali fuq il-Pulizija sabiex isiru l-laqgħat u dak huwa format li jiena ninsisti fuqu.

Fil-fatt isir rapport kull xahar mill-għases kollha imma l-isfortuna hi li ftit huma dawk il-kunsilli lokali li jipprovdu xi forma ta' tagħlim f'dan il-kuntest ta' vjolenza domestika.

Anzi kienu huma li talbu lilna permezz tan-nies mill-unit tagħna tal-Vice Squad u tal-Community & Media Relations Unit sabiex imorru jagħtu t-tagħlim fl-iskejjel u l-kunsilli lokali, xi ħaġa li bi pjaċir dejjem morna u għamilna.

Imma sabiex tilħaq lill-Korp kollu mhuwiex sempliċement kwestjoni li tiddobba sala darba jew li tuża l-kunsill lokali darba imma għandek bżonn programm serju u li bil-logistika tiegħu taf fejn se jwasslek.

Bil-pezzi u l-bukkuni nraqqgħu l-pannu bil-qara aħmar nkunu u sfortunatament inħoss li f'dawk iċ-ċirkostanzi, minbarra li nkunu qegħdin naħlu l-flus u l-ħin tan-nies, ma nkunux qed nilħqu l-għanijiet tagħna.

It-tagħlim għandu jkun strutturat u r-raġuni hija sempliċi; ix-xogħol tal-pulizija minnu nnifsu jikkaġuna l-istress u jekk ma jkollokx a receptive audience se tkun qiegħed titfa' il-melħ fil-ferita u tkabbar il-problemi.

It-taħriġ huwa neċessarjissimu imma jrid isir b'mod serju biex ikollu l-effett mixtieq.

Għal dan il-għan, kif diġa' indikajt, hemm proġetti maħsubin flimkien mal-aġenzija Appoġġ u ma' diversi istituzzjonijiet governattivi li jekk il-Bambin irid, se nibdew naħdmu lkoll flimkien fi żmien qasir ħafna.

Il-kwestjoni ta' privacy li l-persuna jkollha dik il-faċilità fejn tħossha komda tagħmel rapport qiegħda tiġi indirizzata bl-istudji li qegħdin isiru sabiex naraw kif nistgħu nirranġaw l-għases tagħna ħalli dawn ikunu more user friendly, b'sistemi kompjuterizzati li jagħtu l-faċilità lill-persuna sabiex tkun hi stess li ddaħħal ir-rapport b'mod dirett.

Il-kwestjoni li tingħata kopja tar-rapport per principio ma nsib l-ebda oġġezzjoni għaliha.

Però jekk wieħed jikkonsidra li hemm 57 għassa, jekk ikollna nagħmlu computer u printer fihom kollha u ngħammruhom bil-mezzi kollha neċessarji, there is a cost which is quite high biex imbagħad indaħħlu rapport kultant żmien.

Issa dan ikun possibbli li kieku dan nagħmluh fi 15-il għassa li jien qiegħed neħodhom bħala l-principle central regions.

Jekk nagħmlu hekk inkunu cost effective għax b'dan il-mod ikollok għassa ż-Żurrieq li miegħu għandek ukoll Ħal Safi, Ħal Kirkop, Mqabba u Qrendi.

F'kelma waħda qiegħed tiġbor ħames irħula f'għassa waħda meta qabel kellek għassa f'kull raħal.

Mela issa se tagħmel żewġ computers bil-printers f'għassa waħda u allura se tkun qiegħed tagħmel cost cutting exercise filwaqt li l-pubbliku qed jinqeda xorta waħda u ovvjament se jkun jista' jingħata print out tar-rapport dak il-ħin stess.

Dawn huma parti mis-sistema li qiegħda tiġi riorganizzata bit-teknoloġija moderna li wieħed irid iħares lejha.

U jrid iħares lejha bis-serjetà għaliex wieħed mhux qed iħares biss lejn il-computer u l-printer hawnhekk imma qed iħares lejn il-connectivity, mela għandek il-cost tagħha, kif ukoll il-liċenzji li jridu jitħallsu jekk tuża kwalunkwe programm u t-taħriġ li trid tagħti.

Meta jien għamilt l-ewwel kalkoli tiegħi sibt li sabiex iżżomm għassa miftuħa 24 siegħa kuljum, b'pulizija wieħed bil-computer u bit-telephone preżenti, se tqumlek madwar €200,000 fis-sena u dan huwa cost pjuttost projbittiv.

Il-punt hu li €200,000 għal kull għassa hija somma projbittiva għall-pajjiż, speċjalment illum meta inti għandek il-mezzi ta' telekomunikazzjoni li huma daqstant avvanzati.

Li wieħed qiegħed iħares lejh ovvjament huwa li fejn hemm il-mezz elettroniku, u sar ir-rapport, il-persuna għandha l-kopja neċessarja diġa' ta' dak li ssottomettiet għax l-OPRES tagħtik numru li huwa r-riferenza tar-rapport u allura faċilment bis-sistema elettronika titlob update tal-każ biex tkun taf fejn wasalna.

Hemm il-ħsieb li nintegraw is-sitwazzjoni tas-sistemi tal-IT għax sfortunatament għadna bit-tlett sistemi li qegħdin jaħdmu concurrently u allura jridu jiġu f'sistema waħda ħalli b'hekk ikollok bżonn computer wieħed, printer wieħed u sistema waħda sabiex taħdem u tkun qed tagħmel cost cutting exercise li finalment jagħtina ċ-ċans li nkunu nistgħu naqdu lill-pubbliku aħjar u mill-iktar fis possibbli f'dawk iċ-ċirkostanzi.

THE DEPUTY CHAIRPERSON: Grazzi.

Hemm xi mistoqsijiet oħra mill-Membri?

L-Onor.

MARTHESE PORTELLI: Jien napprezza ħafna l-investiment li hemm bżonn li jsir fl-infrastruttura tal-IT però naħseb li l-punt kardinali mhuwiex biss li jkollok il-computer u l-printer għax illum f'ċertu għases diġa' hemm il-computer u l-printer.

Fil-bidu konna qegħdin nitkellmu li llum il-pulizija għad m'għandhomx il-voglia li jdaħħlu r-rapport b'mod dirett fis-sistema imma għadhom qegħdin jiktbu r-rapport fuq il-karta u mbagħad, kumdità tagħhom idaħħluh fis-sistema.

Apparti l-investiment fl-infrastruttura naħseb li l-ikbar hurdle li se jkun hemm u li wieħed irid jindirizza huwa l-bidla fil-formamentis tal-pulizija llum.

Issa forsi mhumiex qegħdin jimlew ir-rapport mill-ewwel għax forsi hemm min jgħid li jkun hemm xi ħadd ieħor fuq il-computer.

Mill-esperjenza li għandi the biggest hurdle qatt ma tkun li tibdel is-sistema imma li tbiddel il-fehma tan-nies li jkunu mdorrijin b'dik il-mentalità.

U allura naħseb li wieħed irid jibda l-ewwel minn hemmhekk għax sal-lum uħud mill-pulizija għadhom jippreferu jiktbu r-rapport fuq karta, u l-verità hi li ħadd ma jista' jara jekk hux vera li dak li nkiteb fuq il-karta daħal fuq is-sistema wkoll.

Forsi jkun ukoll utli ladarba wieħed qed jikkonsidra li jsir upgrade fis-sistema, li jieħu konjizzjoni tal-fatt li jekk rapport daħal illum mingħand il-persuna u l-pulizija kkonċernata ddaħħal l-informazzjoni l-għada, is-sistema tallertjak mill-ewwel.

Hemmhekk, min ikun qiegħed jimmaniġja l-pulizija ta' taħtu jkun jaf li pulizija ABC 123 mhux qiegħed idaħħal ir-rapport mill-ewwel imma qiegħed jiktbu fuq il-karta.

Għalfejn qiegħda nibqa' ninsisti li għandhom jittieħdu mill-ewwel ir-rapporti?

L-ewwelnett jekk id-dettalji mhumiex se jittieħdu mill-ewwel, u forsi l-pulizija konċernat se jdaħħlu l-għada jew il-pitgħada, jekk min għamel ir-rapport se jmur l-għassa biex jiġbor kopja tar-rapport se jsib il-problemi għax se jgħidulu li għadu mhux qiegħed fis-sistema.

Apparti minn hekk, il-pulizija se jkun nesa x'qallu l-individwu li mar jagħmel ir-rapport mentri jekk iddaħħlu fis-sistema mill-ewwel aktar se jibqa' fidil ma' dak li ntqal lilu.

Is-sistema għandha tkun ukoll self alerting biex dak li jkun idaħħal id-dettalji kollha.

U għandu jurih ukoll lil min għamel ir-rapport biex dak li jkun jivverifika dak li nkiteb.

Jiġifieri s-sinjuri li ġew quddiemna u qasmu magħna dak li kienu għaddejjin minnu qalu wkoll li wħud minn dawn ir-rapporti kien fihom żbalji li meta mbagħad ġew quddiem il-Qorti, il-kawża waqgħet fuq dettalji żgħar li għalihom kellhom riperkussjonijiet kbar.

THE DEPUTY CHAIRPERSON: Grazzi.

Sur Kummissarju, nitolbok tagħti l-kummenti tiegħek u nitolbok biex tkun fil-qasir peress li qed isir il-ħin.

Jien ħadt pjaċir nisimgħek ħafna u tidher li inti konxju mis-sitwazzjoni fil-Korp tal-Pulizija.

Fil-fatt tkellimt fuq il-viżjoni u l-evoluzzjoni li trid tagħmel fil-Korp.

Jekk nitkellmu fuq timeframes, kemm taħseb li trid biex timplimenta dan li qed tgħid?

Taħseb li nistgħu ngħidu li within the next few months or years jista' jkollna dan il-Korp modern li jkun ħareġ minn din l-era u qiegħed jiffaċċja s-sitwazzjonijiet bl-iktar mod modern u trasparenti?

Grazzi.

IL-KUMMISSARJU TAL-PULIZIJA: It-timeframes li tlabtni huma dejjem soġġetti għall-ikbar problema tal-bniedem li jibqa' jagħmel reżistenza għall-bidla.

Change happens imma l-problema hi li trid tadatta ruħek biex dawk it-tibdiliet tużahom għall-vantaġġ tiegħek u għall-vantaġġ ta' kulħadd.

Jien niftakar meta daħħalna l-kompjuter fil-Korp tal-Pulizija.

Hemmhekk kont wieħed mill-ewwel nies involut fl-istorja u dan għal diversi raġunijiet imma kien hemm reżistenza għal dan il-kompjuter.

U fost il-kummenti kien hemm min beda jistaqsi x'tagħmel din il-kaxxa maġika!

Biex idderri lin-nies l-użu ta' xi ħaġa ġdida trid iż-żmien.

L-isfortuna hi li ħafna drabi għadna mill-bank tal-iskola nagħmlu r-rough notes u mbagħad immorru d-dar u nerġgħu niktbuhom pulit.

Ħafna drabi għadna mill-bank tal-iskola inżommu l-computer lura fid-direct entry issue.

Mhux għal kulħadd hekk imma jien qiegħed nitkellem fuq il-ġenerazzjoni li s'issa għandi fil-Pulizija.

Naturalment hemm minnhom li huma verament IT conscious u jafu bil-proċedura li r-rapport irid jidħol immedjatament.

U dak li indikat l-Onor.

Portelli verament iseħħ.

Ir-rapport għandu diversi dati, fosthom id-data u l-ħin ta' meta qed jiddaħħal, id-data u l-ħin ta' meta seħħ l-inċident u d-data u l-ħin ta' meta sar ir-rapport.

Dawn it-tlett dati huma ta' importanza vitali.

L-isfortuna hi li fis-setup tal-programm meta tagħmel printout dawn id-dati jiġu taħt xulxin u jekk ma tagħtix l-attenzjoni partikolari jsiru l-iżbalji li rreferiet għalihom l-Onor.

Anke jaslu sal-Qorti u sfortunatament jindikaw is-sitwazzjoni ħażina minflok dik korretta proprju għax ikun hemm tfixkil bejn dawn it-tlett dati.

Din hija parti mis-sistema li nbniet piecemeal matul iż-żmien.

Illum qegħdin fit-tieni ġenerazzjoni tal-PEERS u għad fadlilha x'tiżviluppa f'dan il-kuntest u hija waħda mill-affarijiet li huma neċċessarji li jiġu implimentati biex dawn id-difetti fis-sistema jinbidlu.

Jien naqbel perfettament mal-Onor.

Portelli li r-rapport għandu jidħol dak il-ħin.

Is-sistema legali Maltija tgħallimna li n-notamenti a tempo vergine huma l-iktar notamenti importanti.

Kellna każijiet serjissimi li serrħu fuq in-notamenti li l-pulizjott ħa dak il-ħin tal-inċident.

Dawn huma l-iktar affarijiet importanti li jistgħu jagħtu saħħa lil dak kollu li jkun hemm bżonn isir fil-kamp penali u anke f'dak ċivilistiku għaliex jirriflettu dak li verament seħħ dak il-ħin.

Jien dejjem insistejt li r-rapport għandu jidħol immedjatament dak il-ħin, bi kliem il-persuna li qed tagħmel ir-rapport u mhux bil-police jargon.

Sfortunatament mhux kulħadd huwa suxxettibbli sabiex ibiddel malajr u din hija sitwazzjoni ongoing li tirrikjedi continuous training u retraining.

Rigward timeframes li nista' nagħti bħalissa huwa li fi ftit ġimgħat oħra se tibda forma ta' evaluation ta' kif il-Pulizija jħarsu lejn id-domestic violence.

Sar questionnaire li ġie miftiehem bejnietna, Sedqa, Appoġġ kif ukoll xi kummissjoni u d-Dipartiment tas-Social Services sabiex naraw il-livelli diversi li għandna fi ħdan il-Korp.

Ġew magħżulin randomly sa ċertu istanza fl-għases imma kkonċentrati l-aktar fejn jidher li li għandna l-aktar rapporti ta' dan it-tip biex naraw il-proċess kollu.

U fuq dak li se joħroġ minn din l-evalwazzjoni se nifformolaw programm ta' tagħlim biex nimlew in-nuqqasijiet li jidher li hemm fis-sistema kollha.

Ovvjament diġa' iddiskutejna bejnietna u indikajt li hemm nuqqasijiet li nixtieq li nara li jkunu indirizzati f'dik li hija leġiżlazzjoni ħalli din tagħti iktar għodod ta' immedjatezza sabiex il-problema tingħata l-kura kemm jista' jkun malajr.

Din hija mediċina li ma tantx hija sabiħa li teħodha xhur wara.

Bl-istess mod qiegħed nipprova ngħaġġel il-proċess sabiex ikollna kemm jista' jkun riżultati malajr u wieħed jibda jimplimenta l-bżonnijiet.

S'issa għad m'għandix risposta xjentifika għall-bżonnijiet kollha imma għandi risposta biex ngħid hekk fuq ħafna ideat sfużi.

Issa nixtieq niġborhom b'mod iktar ħolistiku biex il-programm li jitfassal ikun iżjed indirizzat lejn dawn il-problemi.

Ovvjament kwalunkwe rapport li dan il-Kumitat jista' ikollu fuq x'nistgħu nagħmlu jkun apprezzat għaliex jgħinna biex infasslu l-programm tagħna.

Il-programm m'għandux idum li jibda u jien qiegħed nimmira li nibda f'Ġunju ta' din is-sena.

Ir-raġuni li qed insemmi dan ix-xahar għax ovvjament il-Pulizija għandha l-commitments tagħha, fosthom l-MEP election li se jsiru ftit xhur oħra u bin-nuqqasijiet li hemm fil-Korp huwa impossibbli għalija li nlaħħaq ma' żewġ commitments ta' dik l-entità f'daqqa u ma nixtieqx li nħarbat il-programm kollu.

Ikollok ukoll il-festi matul is-sajf imma llum il-festi għandna kalendarju li bejn wieħed u ieħor huwa fiss u allura nafu x'se jeħdulna l-festi.

Allura wieħed jista' jaħdem u kif dejjem ġara bil-Korp we work around the problem u nimxu 'l quddiem.

Nispera li bejn Ġunju u l-aħħar tas-sena, bidu tas-sena d-dieħla nkunu għaddejna l-parti l-kbira tal-Korp minn dan il-kors li qed nipproġettaw li jsir f'courses ad hoc.

THE DEPUTY CHAIRPERSON: Grazzi Sur Kummissarju.

Issa nerġa' nitlob lill-Onor.

Schembri sabiex tieħu ċ-chairmanship ta' dan il-Kumitat f'idejha.

Grazzi ħafna tal-ħin tiegħek u nista' ngħid li kienet diskussjoni interessanti ħafna.

THE CHAIRPERSON: Jiddispjaċini li ma kontx hawn x'ħin kont qed titkellem Sur Kummissarju għax kont nagħmillek xi ftit mistoqsijiet.

Imma ma nħossx li għandi nagħmilhomlok jekk għaddiet id-diskussjoni u ovvjament la ma kontx hawn ma nafx jekk irrispondejthomx diġa'.

Issa jekk ikolli xi mistoqsijiet ikolli noqgħod indejqek ftit fil-futur u nistaqsihomlok.

Nirringrazzjak ħafna talli kont magħna u talli kkjarifikajt il-punti li kellu dan il-Kumitat.

Minn hawn inwiegħdek li se nibagħtulek kopja tar-rapport li beħsibna nagħmlu ħalli jkun jista' jgħinek fil-ħidmiet tiegħek meta tkun qed tagħmel il-programm għall-pulizija, liema programm naħseb li kulħadd jaf li huwa bżonnjuż ħafna għall-membri tal-pulizija biex ikunu aktar sensibilizzati għall-problema tal-vjolenza domestika, li minnha nfisha hija waħda verament partikolari u li tolqot ħafna iktar nies milli naħsbu fis-soċjetà tagħna.

Nirringrazzjak.

Fl-aħħarnett għandna xi korrispondenza li rridu nsemmuha.

Mela nqiegħed fuq il-Mejda tal-Kamra;

Rapport Annwali 2012 maħruġ mill-Uffiċċju tal-Kummissarju għall-Organizzazzjonijiet Volontarji.

Hawnhekk nitlob lis-Segretarju tal-Kumitat sabiex ikellem lill-Kummissarju tal-Għaqdiet Volontarji ħalli nsibu data li fiha jkun jista' jiġi l-Kummissarju.

Inqiegħed ukoll fuq il-Mejda tal-Kamra;

Email datata 21 ta' Jannar 2014 mibgħuta mis-Sur Francis Ghirxi Segretarju Privat tas-Segretarju Parlamentari għad-Drittijiet ta' Persuni b'Diżabilità u Anzjanità Attiva dwar il-ħatra tal-membri tal-Guardianship Board kif rikjest mill-liġi.

Ħalli naqralkom malajr din l-ittra;

"Chair "Chairperson tal-Kumitat għall-Affarijiet Soċjali.

Ninsab inkarigat mis-Segretarju Parlamentari għad-Drittijiet ta' Persuni b'Diżabilità u Anzjanità Attiva Franco Mercieca sabiex ninfurmak li għoġbu jaħtar il-Membri tal-Guardianship Board hekk kif rikjest mil-liġi.

Il-bord se jkollu bħala President lill-Imħallef Emeritus Geoffrey Valenzia u lil Miss Alison Bezzina mill-qasam tal-Persuni b'Diżabilità u lill-Professur J. Cacciattolo mill-qasam tal-Persuni bi Problemi Mentali.

Sostituti tagħhom se jkunu Ms Marthese Mugliett u l-Professur Angela Abela rispettivament.

Nieħu l-opportunità biex ninformak ukoll li l-Imħallef Emeritus Franco Depasquale aċċetta li jservi ta' President fil-kaz li jinħass il-bżonn li jitwaqqaf Guardianship Board ieħor.

Nitolbok li tressaq dan quddiem il-Kumitat Permanenti għall-Affarijiet Soċjali biex ikun jista' jitkompla l-proċess rikjest bit-twaqqif tal-bord.

Nirringrazzjak tal-kooperazzjoni u nawguralek saħħa."

Aħna rridu naraw jekk napprovawx lill-membri ta' dan il-bord u nibagħtu ittra kemm lill-Onor.

Franco Mercieca kif ukoll lill-Prim Ministru dwar x'inhuma l-ħsebijiet tagħna dwar il-membri ta' dan il-bord.

Għalhekk nistaqsi jekk hawnx xi oġġezzjonijiet għall-persuni msemmija f'dan il-bord?

CLAUDETTE BUTTIGIEG: Għalkemm uħud mill-persuni li ssemmew naf min huma, però hemm oħrajn li m'għandix idea tagħhom.

U allura ma nafx jekk huwiex possibbli li ningħataw xi tip ta' CV qasir fuqhom ħalli nkunu nafu min huma aħjar.

THE CHAIRPERSON: L-aħjar li nagħmlu hu li nitolbu lill-Onor.

Franco Mercieca sabiex jgħaddilna bijografija żgħira fuq dawn in-nies ħalli nkunu nistgħu narawha mingħajr ħafna problemi.

Forsi nistgħu nagħmluha by email ħalli mbagħad hawnhekk kemm naqblu fuqhom u nagħtu l-go ahead tagħna sakemm ma jkunx hemm problemi fuq xi persuna partikolari.

Issa nqiegħed fuq il-Mejda tal-Kamra l-aħħar korrispondenza li hija;

Qed tiġi mehmuża wkoll il-pożizzjoni tal-Gvern, il-komunikazzjoni nnifisha u r-rapport tar-Research Analyst.

L-ittra li rċevejna tgħid hekk;

"Fl-eżami tiegħu ta' din il-komunikazzjoni l-working group 1 ħass li għandu jibgħat dan id-dokument għall-konsiderazzjoni tal-Kumitat dwar l-Affarijiet Soċjali in vista tas-suġġett li jitratta.

Qed nehmez il-pożizzjoni tal-Gvern, il-komunikazzjoni nnifisha u r-rapport tar-Research Analyst."

Mela ħalli ngħidilkom x'nagħmlu.

Ovvjament id-dokument fih ħafna affarijiet u allura l-aħjar li nagħmlu hu li nagħtuh titwila u mbagħad niddiskutuh ftit fil-laqgħa li jmiss.

Issa l-ġimgħa d-dieħla m'għandniex mistednin partikolari.

Issa jekk ma fadal ħadd biex jiġi jkellimna nkun nista' ngħid lir-Research Analyst sabiex tagħtina l-pożizzjoni tagħha ħalli nibdew nagħlqu.

Imma għandi feeling li xorta jonqosna lil xi ħadd.

Iva kellu jkun hawn xi ħadd mill-Ministeru tas-Saħħa.

U naħseb li hemm bżonn li nkellmu lil xi ħadd fuq dak l-aspett u fil-każ nagħmlu din il-laqgħa l-ġimgħa ta' wara.

Jekk sal-ġimgħa d-dieħla ma jkollniex persuna partikolari lil min inkellmu nagħmlu dik is-session li konna qegħdin nagħmlu ta' darba fix-xahar fejn nitrattaw suġġetti oħrajn li ma jkunux relatati mas-suġġett prinċipali.

Naħseb li ormai rridu nitkellmu ftit fuq din tal-organizzazzjonijiet volontarji kif ukoll affarijiet oħra u b'hekk ma naħlux session.

Tajjeb hekk?

L-Onor.

CLAUDETTE BUTTIGIEG: Naħseb li aspett li forsi ma dħalniex daqshekk fuqu hija s-sitwazzjoni tat-tfal fil-vjolenza domestika.

U allura ma nafx għandniex nindirizzaw dik il-parti wkoll.

Bħalissa jiġuni f'moħħi l-aġenzija Appoġġ.

Naħseb li llum aċċenna għaliha wkoll il-Kummissarju meta qal li kellu sitwazzjoni ta' tliet itfal li minħabba s-sitwazzjoni tagħhom ta' vjolenza domestika kellu jisseparahom għax ma kellux fejn ipoġġihom flimkien.

Naħseb li t-tfal għandna bzonn nagħtuhom daqsxejn iktar attenzjoni.

THE CHAIRPERSON: Nirringrazzjak talli qed issemmi dan il-punt.

Il-problema li sibna - u pprovajt jien kif ukoll Elaine u Stephen – hu li ma sibniex lil min jiġi jitkellem fuq l-abbuż u l-vjolenza domestika fuq l-anzjani.

Jiġifieri l-ġimgħa d-dieħla nistgħu nħalluha għall-affarijiet li għandna bżonn nagħmlu li mhumiex marbutin mal-main topic tagħna u mbagħad il-ġimgħa ta' wara nipprovaw inkomplu b'dan is-suġġett.

In the meantime nistgħu nitkellmu daqsxejn bejnietna fuq min huma l-iktar nies idonei sabiex jiġu jitkellmu f'dan il-Kumitat.

Jien nixtieq li by the end of February inkunu għalaqna dan is-suġġett biex Elaine tkun tista' taħdem u toħroġ ir-rapport.

Naf li d-diskussjoni ħadet fit-tul imma naħseb li l-ebda persuna li ġiet titkellem hawn ma kienet superfluwa u naħseb li s-suġġett minnu nnifsu kien jitlob daqsxejn ta' dettall mhux ħażin.

Imma nipprovaw biex sal-aħħar ta' Frar nkunu lesti u nkunu nistgħu noħorġu r-rapport li fl-opinjoni tiegħi se jkun wieħed dettaljat mhux ħażin.

Jien m'għandi xejn iktar għall-lum u għalhekk nistgħu nagħlqu hawnhekk.

Niltaqgħu l-ġimgħa d-dieħla fl-istess ħin.

Fit-8.04 p.m. il-Kumitat aġġorna għal nhar it-Tlieta, 4 ta' Frar fl-istess ħin.


KUMITAT PERMANENTI DWAR L-AFFARIJIET SOĊJALI

LAQGĦA NRU 16

It-Tlieta, 28 ta' Jannar 2014

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-6.42 p.m.

L-Onor.

Deborah Schembri, President tal-Kumitat, ippresediet.

PREŻENTI: L-Onor.

Il-President tal-Kumitat qalet it-talba.

Il-Minuti tal-Laqgħa Nru. 15 li saret nhar l-Erbgħa 11 ta' Diċembru 2013 ġew konfermati.

L-Onor.

Anthony Agius Decelis kompla jippressjedi l-laqgħa minħabba li l-Onor.

Deborah Schembri kellha tkun preżenti f'Kumitat ieħor.

Iċ-Chairperson poġġiet fuq il-Mejda tal-Kamra:

Dok 13 - Rapport Annwali 2012 maħruġ mill-Uffiċċju tal-Kummissarju għall- Organizzazzjonijiet Volontarji.

Dok 14 – Email datata 21 ta' Jannar 2014 mibgħuta mis-Sur Francis Ghirxi Segretarju Privat tas-Segretarju Parlamentari għad-Drittijiet ta' Persuni b'Diżabilità u Anzjanità Attiva dwar il-ħatra tal-membri tal-Guardianship Board kif rikjest mill-liġi.

Qed tiġi mehmuża wkoll il-pożizzjoni tal-Gvern, il-komunikazzjoni nnifisha u r-rapport tar-Research Analyst.

Vjolenza Domestika – DISKUSSJONI MAL-KUMMISSARJU TAL-PULIZIJA

Il-Kummissarju tal-Pulizija, is-Sur Peter Paul Zammit ressaq lill-Kumitat preżentazzjoni qasira dwar dan is-suġġett.

Fost affarijiet oħra semma' kif il-vjolenza domestika mhijiex xi fenomenu ġdid imma ilha sseħħ fis-soċjetà umana mill-bidu nett tal-ħolqien tagħha.

F'dan il-kuntest jidħol id-dritt tas-soċjetà li tħares lilha nnifisha minn din it-tip ta' vjolenza u l-obbligu li tgħin lill-partijiet konċernati sabiex isibu s-soluzzjoni u fejn hemm bżonn li tikkastiga lill-aggressur.

Il-Kummissarju kompla jgħid li fil-maġġoranza tal-każijiet il-pulizija jkunu fuq quddiem nett għax l-ewwel post ta' refuġju u ta' informazzjoni huma proprju l-pulizija.

Il-problema mhijiex sempliċement fuq il-fatt li tasal l-informazzjoni imma fil-mod ta' kif tirrispondi għaliha; x'għajnuna se tagħti u x'azzjoni se tittieħed min-naħa tal-pulizija.

Waħda mill-akbar preokupazzjonijiet f'dawn il-każijiet hija li l-pulizija li jkunu front liners ma jkollhomx it-taħriġ meħtieġ biex jindirizzaw kif suppost is-sitwazzjoni li jkollhom quddiemhom.

U fil-fatt il-Korp qed iħares biex jagħti tagħlim speċjalizzat.

Dawn il-problemi qegħdin jiġu indirizzati permezz ta' diskussjonijiet ma' entitajiet governattivi, fosthom Sedqa, Appoġġ u s-Supportline 179.

F'każijiet ta' vjolenza domestika fejn ikun hemm involuti l-minuri l-emendi li kienu daħlu fis-sena 2000 jagħtu s-saħħa lill-pulizija sabiex jagħmlu wkoll l-arrest ħalli jipproteġu lil dawk li huma l-aktar vulnerabbli.

U proprju f'dawn il-każijiet l-azzjoni tal-pulizija trid tkun waħda mmedjata.

Għal darb'oħra ħafna mill-pulizija mhumiex la attrezzati psikoloġikament u lanqas b'mezzi oħra sabiex jagħtu dik il-kura neċessarja.

U ħafna drabi jkollhom jaqgħu fuq esperjenzi personali sabiex jattwaw dak li jkun irid isir f'dik iċ-ċirkostanza.

Għalkemm l-arrest huwa wieħed mill-aktar għodod b'saħħithom li tingħata l-pulizija sabiex tneħħi l-persuna konċernata mill-post fejn tkun seħħet il-vjolenza domestika, dan mhuwiex l-għodda propizja għax it-terminu tiegħu huwa qasir u għalhekk kif l-aggressur jerġa' jiġi liberat, dan se jerġa' jirritorna fl-istess dar fejn ikun hemm il-vittma.

F'dawn il-każijiet l-aktar ħaġa ta' benefiċċju hija r-riabilitazzjoni u l-kura neċessarja.

Wara kien hemm diskussjoni.

L-Onor Robert Cutajar talab li jiġi skużat peress li kellu xi mpenji oħra fil-Plenarja.

L-Onor Deborah Schembri, President tal-Kumitat, reġgħet ħadet it-tmexxija tal-Kumitat.

Iċ-Chairperson ippromettiet li tibgħat kopja tar-rapport li kien se joħroġ il-Kumitat dwar il-vjolenza domestika lill-Kummissarju tal-Pulizija biex ikun jista' jservi ta' għajnuna meta jkunu qed jitfasslu l-programmi ta' taħriġ għall-pulizija.

Fit-8.04 p.m. il-Kumitat aġġorna għal nhar it-Tlieta, 04 ta' Frar fl-istess ħin.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR L-AMBJENT

U L-IPPJANAR TAL-IŻVILUPP

AVVIŻ

Laqgħa Nru. 5

L-Erbgħa, 29 ta' Jannar, 2014 fis-6:30 p.m.

L-Onor.

Marlene Farrugia, President tal-Kumitat Permanenti dwar l-Ambjent u l-Ippjanar tal-Iżvilupp, tavża li l-Kumitat se jiltaqa' nhar l-Erbgħa, 29 ta' Jannar, 2014 fis-6:30p.m. fil-Kamra tal-Kumitati fil-Palazz il-Belt b'din l-aġenda:-

Informazzjoni dwar policies tal-MEPA li qed jiġu aġġornati.

22 ta' Jannar 2014 SKRIVAN TAL-KAMRA

Proceedings, agenda, minutes and transcripts of the parliamentary committees dev